ХэкIыпIэщIэхэм лъыхъуэн
КъБР-м и Правительствэм и УнафэщI Мусуков Алий республикэм ФинансхэмкIэ и министерствэм и коллегием и зэIущIэ накъыгъэм и 20-м иригъэкIуэкIащ. Абы щызэхалъхьэжащ блэкIа илъэсым а IуэхущIапIэм иригъэкIуэкIа лэжьыгъэм кърикIуахэмрэ бюджетыр гъэзэщIа зэрыхъуамрэ, дяпэкIэ къапэщыт къалэнхэри щаубзыхуащ.
ФинансхэмкIэ министр Лыхь Заур къызэрыхигъэщамкIэ, езыр зи тхьэмадэ IуэхущIапIэр гъэ блэкIам нэхъыбэу зи ужь итар, УФ-м и Президентым и накъыгъэ указхэр и тегъэщIапIэу, псэуныгъэм ехьэлIа Iуэхугъуэхэр зэфIэгъэкIынырщ. Ар хущIэкъуащ ди щIыналъэм и бюджет зэщIэгъэуIуар Iэмал зэриIэкIэ нэхъыфIу къызэригъэсэбэпыным.
— КъБР-м и бюджетыр 2015 гъэм зыхуэдар къэзыгъэлъагъуэ бжыгъэ нэхъыщхьэхэр мыращ: хэхъуэхэр — сом мелард 25-рэ мелуан 736,6-м нэблэгъащ. Нэгъабэрейм елъытауэ ар проценти 105,7-кIэ нэхъыбэщ икIи Урысей Федерацэм ику иту щызекIуэ бжыгъэм хуэдизщ. ХэщIыр сом мелард 28-рэ мелуан 679,4-м нэсащ. Ар, абы ипэ ита илъэсым ейм елъытауэ, проценти 108,4-кIэ нэхъыбэщ. А псори къризэщIэткъуэжу къэдгъэлъэгъуэнщи, республикэм и экономикэр щытыкIэ гугъум итами, хэхъуэхэми хэщIхэми я бжыгъэр нэхъыбэ тщIын тхузэфIэкIащ, — жиIащ министр Лыхь Заур.
Къыхэгъэщыпхъэщ 2015 гъэм республикэм и бюджетым хэщIам и процент 64-р егъэджэныгъэм, узыншагъэр хъумэным, псэуныгъэм пыщIа IэнатIэхэм зэрытрагъэкIуэдари.
Правительствэм и УнафэщI Мусуков Алий и кIэух псалъэм къыщыхигъэбелджылыкIащ хэхъуэхэм зэрызаIэт псынщIагъымкIэ Къэбэрдей-Балъкъэрыр УФ-м щыпашэ щIыналъи 10-м яхыхьэми, а хэхъуэ дыдэхэр къызэремэщIэкIыр.
— Абы къыхэкIыуи, министерствэм гулъытэ нэхъыбэ зыхуищIын хуейр бюджетым къыIэрыхьэр тхылъымпIэм иритхэныракъым, атIэ республикэм езым и хэхъуэхэр къызэриIэтын Iэмалхэр къыхуэлъыхъуэнырщ, налог къызыхаххэм нэхъри зегъэубгъунырщ, дэтхэнэ къулыкъущIэми езыр зыпэрыт IэнатIэм егъэщIылIауэ ихь жэуапыр гъэткIиинырщ, — жиIащ Мусуковым.
Лыхь Заур къызэхуэсахэм яжриIащ езыр зи пашэ министерствэм и лэжьыгъэр зэрыригъэфIэкIуэну Iэмалхэр мы зэманым къызэралъыхъуэри, налогышхуэ зыт IуэхущIапIэ инхэм хуаIэ пыщIэныгъэхэр ягъэбыдэну зэрамурадри.
КЪУМАХУЭ Аслъэн.
